Zöld erdő szállásom
Zöld erdő szállásom,
          Itt sincs maradásom;
Most lesz kis angyalom,
          Tőled elválásom.

Csak azt szánom, bánom,
          Sok éjjeli álmom.
Mind te rólad volt az,
          Gyönyörű virágom.

Fényesen tündöklik
          Estve a holdvilág,
Majd meghalok érted
          Egyedül gyöngyvirág.

Elment a szeretőm
          Szeretőt keresni,
Adjon a jó isten
          Jó szerencsét neki.

Jó szerencsét neki,
          Jó szeretőt neki,
Kivel az örökös
          Poklokat elnyeri.
Népköltészet